ކެއްސުން ބަލި

ވިކިޕީޑިއާ އިން

ޓީބީ އަކީ ޖަރާސީމަކުން ޖެހޭ ގައިން ގަޔަށް އަރާ ބައްޔެކެވެ. ދިވެހިންގެ ތެރޭގައި ޓީބީ އަށް ކެއްސުން ބަލި މިނަމުން ވެސް މުޚާތަބު ކުރެވެއެވެ.


ފިހުރިސްތު

[އުނިއިތުރު ގެންނަވާ] ކެއްސުން ބަލި ޖެހުން

ޓީބީ ޖެހެނީ މައިކޮބެކްޓީރިއަމް ޓޫބާކްލޯސިސް އޭ ކިޔޭ ޖަރާސީމެއްގެ ސަބަބުންނެވެ. ޓީބީ ޖެހެނީ ބަލިޖެހިފައިވާ މީހަކު ކެއްސުން، ކިބިހި އެޅުން، ނޭވާލުން، ކުޅުޖެހުން، ވާހަކަ ދެއްކުން، ލަަވަކިޔުން، ހުނުން، ފަދަ ކަންތައް ފުރިހަމަ ކުރުމުގެ ތެރޭގައި ޓީބީ ޖައްސާ ޖަރާސީމް ވައިގެ ތެރެއަށް ވާޞިލްވެ، އެއަށްފަހު ސަލާމަތުން ހުރި މީހާގެ ހަށިގަނޑަށް ނޭވާލުމުގެ ޒަރީޢާއިން މިޖަރާސީމް ވާޞިލްވެއްޖެ ނަމައެވެ. ޢާންމު ގޮތެއްގައި ޓީބީ ޖެހެނީ ފުއްޕާމެޔަށް ކަމުގައި ވިޔަސް ހަށިގަނޑުގެ އެހެން ބައިތަކަށް ވެސް ޓީބީ ޖެހެއެވެ. ޢާންމު ގޮތެއްގައި ގައިން ގަޔަށް އެރުމުގެ ފުރުޞަތު ބޮޑީ ފުއްޕާމެޔަށް ޖެހޭ ޓީބީގައެވެ.


[އުނިއިތުރު ގެންނަވާ] ކެއްސުން ބަލީގެ ވައްތަރުތައް

ީބީގެ މައިގަނޑު ދެވައްތަރެއް ވެއެވެ. އެއީ ލޭޓެންޓް ޓީބީ އަދި އެކްޓިވް ޓީބީ އެވެ. ލޭޓެންޓް ޓީބީގެ މާނައަކީ ހަށިގަނޑުގައި ޓީބީ ޖައްސާ ޖަރާސީމް ހުރެ އޭގެ ޢަލާމާތްތައް ނުފެނުމެވެ. އަދި އެހެންމީހުންނަށް އެމީހާގެ ފަރާތުން ޓީބީ ނުފެތުރުމެވެ. މިހާލަތުގައި ޓީބީ ޖައްސާ ޖަރާސީމް ހަށިގަނޑުގައި ހުރީ މައިތިރި ކަންމަތީ ފޮރުވިފައިވާ ޙާލަތެއްގައެވެ. މިގޮތަށްވަނިކޮށް ހަށިގަނޑުގެ ދިފާޢީ ބާރު ދަށްވެއްޖެނަމަ ޖަރާސީމްތައް ހަރަކާތްތެރިވެ އެކްޓިވް ޓީބީ ގެ ޙާލަތަށް ބަދަލު ވެއެވެ. މާނައަކީ ޓީބީ ހަށިގަނޑުގައި ފެތުރެމުން ދިއުމެވެ. އަދި އެހެންމީހުންނަށް އެމީހެއްގެ ކިބައިން ޓީބީ ޖެހޭގޮތް ވެއެވެ.


[އުނިއިތުރު ގެންނަވާ] ކެއްސުން ބަލީގެ އަލާމާތްތައް

ޓީބީ ޖެހުމުން ފެނިދާނެ ޢަލާމާތްތަކުގެ ތެރޭގައި ދިގު މުއްދަތަކަށް ކެއްސުން، ރޭގަނޑު ހުން އަައިސް ދާހިއްލުން، ވަރުބަލިވެ ވަރުދެރަވުން، ކާހިތް ނުވުން، ބަރުދަން ލުއިވުން، ވިންދު ޖެހުން އަވަސްވުން، ނޭވާ ކުރުވުން، ކަރުގައި ގޮށްލުން، އަދި މޭގައި ރިހުން ފަދަ ކަންތައްތައް ހިމެނެއެވެ. މީގެ އިތުރުން ކެއްސުމާއެކު ގަނޑުގަނޑަށް ހުންނަ އަރިދަފުސް ނުވަތަ ދަވަ ބޭރުވެ، ބައެއް ފަހަރު އަރިދަފުހާއި އެކު ލޭ އަންނަގޮތް ވެއެވެ.


[އުނިއިތުރު ގެންނަވާ] ކެއްސުން ބައްޔަށް މަގުފަހިކުރާ ކަންތައްތައް

- ޓީބީ ޖެހިފައިހުރި މީހަކާއި ގާތްގުޅުމެއް އޮތުން

- ޓީބީ ޖެހިފައިވާ މީހުންނާއި އަޅާލައި، ފަރުވާ ދިނުމުގައި ބައިވެރިވުން

- މީހުން ގިނަ ތަނެއްގައި އުޅެންޖެހިފައިވުން

- ޢާންމު ޞިއްޙަތަށް ފަރުވާ ކުޑަކުރުން

- މަސްތުވާ ތަކެއްޗާއި ބަނގުއާވި ބޭނުންކުރުން


[އުނިއިތުރު ގެންނަވާ] ކެއްސުން ބަލި ޖެހިފައިވޭތޯ ބެލުން

ޓީބީ ޖެހިފައިހުރިތޯ ބަލައި ދެނެގަތުމަށް އަންނަނިވި ކަންތައް ކުރެވެއެވެ.

- ޓީބީގެ ޢަލާމާތްތައް ކުރިމަތިވެފައިވޭތޯ ބެލުން

- ކުޅާއި އަރިދަފުސް ޓެސްޓް ކުރުން

- ލޭ ޓެސްޓް ކުރުން

- ހަމުގެ ޓެސްޓެއް ހެދުން

- އެކްސް-ރޭ ނެގުން

[އުނިއިތުރު ގެންނަވާ] ކެއްސުން ބަލިން ރައްކާތެރިވުން

ޓީބީ އިން ރައްކާތެރިވުމަށް ދެވޭ ބީސީޖީ ވެކްސިން ކުޑަދަރިފުޅަށް ދިނުން

- ކެއްސާ ކިބިހި އެޅުން، ހުނުން ފަދަ ކަންތައް ކުރާއިރު އަނގަޔާއި ނޭފަތް ނިވާކުރުން

- ޓީބީގެ އަހުލުވެރިންނާއި ގައިގޯޅިވެ ނޫޅުން

- ޓީބީ ޖެހިފައިވާ މީހާ ގަވާޢިދުން ފަރުވާކުރުން

- ޓީބީ ޖެހިފައިވާ މީހަކާއި އެއްގެޔަކު އުޅޭނަމަ ދޭތެރެއަކުން ޓީބީ އަށް ޓެސްޓް ކުރުން

- މީހުންގެ ތެރެއަށް ކެއްސުން، ކިބިހިއެޅުން، މީހުން އެއްވެ އުޅޭތަންތަނަށް ކުޅުޖެހުން ފަދަ ޢާދަތަކާއި ދުރުހެލިވުން

- ހަށިގަނޑަށް ފައިދާހުރި ކާނާ ބޭނުންކުރުން

- ޢާންމު ޞިއްޙަތަށް ފަރުވާތެރިވެ ރައްކާތެރިވުން